VDSS Sklep Psp 202/2020
Sodna praksa Višjega delovnega in socialnega sodišča, 2020-12-04

mag. Lilijana Strban (preds.), Nada Perič Vlaj (poroč.), Edo Škrabec

odločitev o ugovoru zoper plačilni nalog - plačilo sodne takse

Pritožba zoper sklep o zavrnitvi ugovora zoper plačilni nalog utemeljeno opozarja, da niso bile uporabljene vse relevantne določbe ZST-1. Pravilno je pritožnikovo stališče, da je pri odmeri sodne takse od vrednosti stroškov pritožbe v višini 304,06 EUR potrebno uporabiti tudi Tarifno št. 3009 za postopek o pritožbi zoper odločbo o stroških postopka. Po poglavju 3. ZST-1 o Posebnih taksah, ki se v skladu z opombo 3. č) k Tarifni št. 3009 uporablja tudi v socialnih sporih, znaša taksa o pritožbi zoper odločbo o stroških postopka 40 % takse za postopek na prvi stopnji. Ob uporabi tudi te Tarifne št. ZST-1 je torej odmerjenih 23,40 EUR potrebno zmanjšati na 40 %, kar znese 9,36 EUR, kot utemeljeno predlaga pritožba.

Pritožbi se ugodi in se sklep sodišča prve stopnje spremeni tako, da se ugovoru zoper Plačilni nalog ugodi, odmerjenih 23,40 EUR sodne takse zniža na 9,36 EUR, v preostalem pa potrdi Plačilni nalog za plačilo sodne takse z dne 29. 5. 2020.

1. Z izpodbijanim sklepom je sodišče prve stopnje zavrnilo ugovor tožene stranke po nasprotni tožbi zoper plačilni nalog z dne 29. 5. 2020 v znesku 23,40 EUR. Ugotavlja, da ugovor zoper plačilni nalog o odmerjeni sodni taksi ni utemeljen.

2. Pritožuje se A.A. (tožena stranka po nasprotni tožbi) zaradi bistvene kršitve po 1. odstavku 339. člena Zakona o pravdnem postopku

(ZPP), ki da povzroča nezakonitost sklepa tudi zaradi zmotne uporabe materialnega prava.

Vztrajanje sodišča na odmerjeni taksi za pritožbo z dne 6. 2. 20202 (pravilno 2020) po Tarifni št. 2121 Zakona o sodnih taksah

(ZST-1) je napačno. Postopek s pritožbo se ne nanaša na spor o glavni stvari po nasprotni tožbi zaradi plačila 2.073,74 EUR s pripadki, temveč le zoper stroškovno odločitev. Vrednost stroškovne pritožbe ne znaša 304,06 EUR temveč 298,66 EUR. Taksno breme za postopek na prvi stopnji pri vrednosti 298,66 EUR bi znašalo 16,20 EUR (18,00 x 0,9) EUR pri vrednosti 304,06 EUR pa 23,40 EUR (26,00 x 0,9 EUR). Glede na opombo 2.1. ZST-1, ki določa, da se v postopku o socialnih sporih premoženjske narave plačujejo tudi takse iz 3. dela taksne tarife, pri katerih je to posebej določeno in opombo 3.č zakona, po kateri se Tarifna št. 3009 uporablja tudi v socialnih sporih, bi takso za pritožbo bilo potrebno odmeriti po tarifni št. 3009 ZST-1. Odmerjenih 40 % od 16,20 EUR bi znašalo 6,48 EUR, pri vrednosti 304,06 EUR pa bi taksno breme znašalo 9,36 EUR. Predlaga razveljavitev izpodbijanega sklepa.

4. Zaradi nepravilne uporabe ZST-1 je z izpodbijanim sklepom ugovor zoper plačilni nalog z dne 29. 5. 2020 nezakonito zavrnjen. Sodišče prve stopnje sicer pravilno razloguje, da se pri izpodbijanju sodne odločbe kot podlaga za plačilo takse vzame le vrednost izpodbijanega dela. Kot vrednost spornega predmeta za odmero sodne takse za pritožbo zoper procesni sklep z dne 21. 1. 2020 (list. št. 25 - 28) o ustavitvi postopka po nasprotni tožbi v višini 60,00 EUR z zakonskimi zamudnimi obrestmi (I. točka izreka), odločitvi, da tožeča stranka (tožena stranka po nasprotni tožbi) sama nosi stroške postopka (II. točka izreka) in da je dolžna toženi stranki (tožeči stranki pa nasprotni tožbi) povrniti 5,40 EUR iz naslova sodne takse s pp (III. točka izreka), je sodišče pravilno izračunalo vrednost stroškovnega dela stranske terjatve upoštevaje tudi 5,40 EUR sodne takse. Stroški znašajo 304,06 EUR, in sicer iz naslova nagrade za odgovor na nasprotno tožbo 300 točk, za pripravljalni spis 50 točk, za končno poročilo 50 točk in 2 % za materialne stroške, povečano za 22 % DDV ter sodno takso v višini 5,40 EUR. Ker je pritožba po nasprotni tožbi vložena le zoper stroškovni del sklepa, znaša vrednost spornega predmeta 304,06 EUR, taksa po Tarifni št. 2121 pa 23,40 EUR.

5. Vendar pritožba zoper sklep o zavrnitvi ugovora zoper plačilni nalog utemeljeno opozarja, da niso bile uporabljene vse relevantne določbe ZST-1. Pravilno je pritožnikovo stališče, da je pri odmeri sodne takse od vrednosti stroškov pritožbe v višini 304,06 EUR potrebno uporabiti tudi Tarifno št. 3009 za postopek o pritožbi zoper odločbo o stroških postopka. Po poglavju 3. ZST-1 o Posebnih taksah, ki se v skladu z opombo 3. č) k Tarifni št. 3009 uporablja tudi v socialnih sporih, znaša taksa o pritožbi zoper odločbo o stroških postopka 40 % takse za postopek na prvi stopnji. Ob uporabi tudi te Tarifne št. ZST-1 je torej odmerjenih 23,40 EUR potrebno zmanjšati na 40 %, kar znese 9,36 EUR, kot utemeljeno predlaga pritožba.

6. Zaradi obrazloženega je pritožbeno sodišče na podlagi 3. točke 365. člena ZPP izpodbijani sklep o zavrnitvi ugovora zoper plačilni nalog spremenilo tako, kot je razvidno iz izreka tega sklepa. Odmerjenih 23,40 EUR sodne takse je znižalo na 9,36 EUR, v preostalem pa potrdilo Plačilni nalog z dne 29. 5. 2020.

Ur. l. RS, št. 73/2007, 45/2008 in 10/2017.

Zakon o sodnih taksah (2008) - ZST-1  - tarifna številka 3009.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.